**UPUTE ZA PRIJAVITELJE**

**na Javni poziv za sufinanciranje razvoja mreže WiFi pristupnih točaka na području Zagrebačke županije u 2020. godini – WiFi 4 Smart Green Ring**

1. **PREDMET I CILJ JAVNOG POZIVA**

Cilj poziva je da se omogući jedinicama lokalne samouprave na području Zagrebačke županije (u daljnjem tekstu: Županija) postavljanje hot spot točki odnosno Wi-Fi mreže na svojim područjima kao jednog od temelja za daljnji razvoj gradova i općina, uz sufinanciranje dijela troškova od strane Županije – WiFi 4 Smart Green Ring (u daljnjem tekstu: Projekt)

Postavljanjem navedene mreže stvorit će se temelj za otvorenu komunikaciju i bolju povezanost Zagrebačke županije uz implementaciju naprednih komunikacijskih tehnologija te besplatan pristup internetu za sve građane i posjetitelje, kao i viši životni standard i kvalitetniju uslugu.

**II. PRIHVATLJIVI PRIJAVITELJI**

Prihvatljivi prijavitelji su jedinice lokalne samouprave (gradovi i općine) na području Županije koji su do prijave na javni poziv ugovorili nabavu opreme i instalaciju pristupnih točaka WiFi (bežičnih pristupnih točaka) na javnim površinama i u objektima javne namjene uz besplatan pristup internetu za sve građane i posjetitelje.

Prijavitelj može ostvariti sufinanciranje za jedan (1) projekt uspostave pristupnih točaka WiFi (bežičnih pristupnih točaka) na javnim površinama i u objektima javne namjene potrebne za uspostavu kvalitetne WiFi mreže naprednih funkcionalnosti, koja bi osiguravala i platformu za implementaciju raznih naprednih tehnologija i novih pametnih aplikacija.

Korisnici sredstava ne mogu ostvariti sredstva u slučaju ne ispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**III. PRIHVATLJIVI TROŠKOVI**

Prihvatljivi troškovi su troškovi nabave opreme i instalacije pristupnih točaka WiFi na javnim površinama i u objektima javne namjene.

1. **VISINA IZNOSA POTPORE**

Maksimalna visina iznosa potpore iznosi 80.000,00 kn.

1. **KRITERIJI DODJELE POTPORE**

Kriterij za dodjelu potpore je redoslijed podnošenja prijave na Javni poziv.

**VI. MINIMALNE TEHNIČKE KARAKTERISTIKE LOKACIJA I OPREME**

Tehničke karakteristike opisuju minimalne karakteristike lokacija i opreme, te potrebne radnje vezane za implementaciju Projekta.

**6.1. Prihvatljive vrste lokacija**

Korisnik se treba voditi idejom da je Internet pristup potrebno osigurati na frekventnim otvorenim površinama koje nude javne sadržaje ili su mjesto okupljanja ljudi. Projektom prihvatljive lokacije su npr. trgovi, parkovi, šetališta, škole, knjižnice, igrališta, društveni domovi, kulturna dobra, stajališta javnog prijevoza, ostali otvoreni prostori i u objektima javne namjene.

**6.2. Minimalan broj lokacija**

Predviđeno je pokrivanje najmanje pet (5) različitih lokacija diljem Grada ili Općine sukladno uputama o prihvatljivim vrstama lokacija (vidi pod 4.1.).

**6.3. Broj klijentskih pristupnih točaka**

Projektom je potrebno implementirati najmanje deset (10) klijentskih pristupnih točaka. Broj pristupnih točaka po pojedinoj projektnoj lokaciji je proizvoljan.

**6.4. Minimalne tehničke specifikacije pristupnih točaka koje su potrebne za realizaciju**

**Projekta:**

* Mrežno sučelje: 1 x 10/100/1000
* Antene: 2.4 GHz - 8 dBi (2x2 MIMO)

5 GHz - 8 dBi (2x2 MIMO)

* Wi-Fi standard: 802.11 a/b/g/n/ac
* Maksimalna TX snaga: 2.4 GHz - 20dBm

5 GHz - 20dBm

* Potrošnja energije: 20W (PoE, 802.3at)
* Operativna temperatura: -30 do 60 °C
* Certifikati: CE, FCC, IC
* Istovremenih korisnika: 250+

**6.5. Dozvole i suglasnosti**

Korisnik sredstava dužan je osigurati potrebne dozvole/suglasnosti za postavljanje potrebne aktivne i pasivne mrežne opreme, te obilježja SGR na objektima koji nisu njegovo vlasništvo, a obuhvaćeni su projektom.

**6.6. Strujni priključak**

Korisnik će osigurati strujni priključak za napajanje aktivne mrežne opreme sukladno potrebama projekta.

**6.7. Očekivana pokrivenost signalom**

Korisnik je dužan adekvatno planirati i osigurati minimalnu pokrivenost signalom jedne (1) klijentske pristupne točke od minimalno 5000 m2.

**6.8. Montaža opreme na lokacijama**

Korisnik će osigurati propisnu montažu mrežnih uređaja poštujući sve sigurnosne i tehničke akte, što se posebno odnosi na energetske privode i gromobransku zaštitu.

**6.9. Postavljanje obilježja Projekta na lokacijama**

Korisnik će biti dužan na svaku od projektnih lokacija postaviti obilježja Projekta sukladno uputama koje će biti dio ugovora o dodjeli potpore.

**6.10. Dodatak okosnice mreže**

Odobrenim sredstvima Korisnik može za potrebe projekta koristiti dodatne lokacije kako bi povezao udaljene klijentske pristupne točke u konsolidiranu mrežu infrastrukturu. Broj lokacija okosnice mreže nije ograničen, kao ni broj jezgrenih pristupnih točaka potreban za realizaciju povezivanja. Oprema koju Korisnik planira koristiti za potrebe povezivanja proizvoljna je ukoliko zadovoljava norme EU i važeće regulative RH.

**6.11. Usluge i postavke**

* Slobodan i jednostavan pristup korisnika bežičnoj mreži bez autentikacije,
* korisnik je automatski preusmjeren na SGR captive portal i uvjete korištenja Interneta,
* 24/7 besplatan pristup Captive portalu, službenim stranicama Grada ili Općine i Županije,
* usluga po korisniku ograničena brzinom prijenosa podataka na najmanje 1024 kbps,
* usluga po korisniku ograničena vremenskim trajanjem 24 sata,
* usluga po korisniku ograničena dnevnom količinom prenesenih podataka od najmanje 250 MB,
* usluga besplatna cijelo vrijeme korištenja (nema dodatnih reklama ili obavijesti),
* promet dozvoljen samo po TCP portovima 80,443 (web promet) i 465,993,995 (secured e-mail),
* neometan prelazak između pristupnih točaka (roaming),
* onemogućen međusoban direktan prijenos podataka među korisnicima,
* onemogućen pristup u lokalnu mrežu (odvojena mrežna infrastruktura).

**6.12. SSID mreže**

Projektom je predviđeno korištenje i emitiranje najviše dva (2) SSID po pristupnoj točci. SSID imena *WiFi 4 Smart Green Ring* mora biti otvorena mreža, te za pristup istoj nije potrebno unositi podatke za autentikaciju. SSID imena W4SGR se može koristiti za internu upotrebu s jamstvom da isti ne uzrokuje smanjenje kvalitete pružene usluge na otvorenoj mreži.

**6.13. Izlazna snaga i regulative**

Za realizaciju projekta potrebno je pridržavati se izlaznih snaga reguliranih međunarodnim IEEE 802.11 standardom i sukladno Zakonu o elektroničkim komunikacijama (NN 73/08, 90/11, 133/12, 80/13, 71/14, 72/17).

**6.14. Evidentiranje prometa**

Korisnik mora omogućiti praćenje cjelokupnog prometa bežične mreže u cilju praćenja i izvještavanja o korištenju Internet usluga (broj korisnika, količina prenesenih podataka i vrijeme dostupnosti usluge).

Baza zapisa mora imati retenciju od najmanje 12 mjeseci od datuma puštanja u rad, a mora podržavati mogućnost izrade dnevnog, tjednog, mjesečnog i godišnjeg izvještaja. Korisnik je dužan također pratiti promet sukladno Zakonu o elektroničkim komunikacijama.

**6.15. Brzina pristupa internetu**

Potrebno je osigurati minimalnu brzinu pristupa Internetu od 30/5 Mbps po lokaciji, osim ako lokacije nisu povezane u lokalnu mrežu. Navedena brzina pristupa odnosi se na javni pristup internetu, ako se koristi dodatna privatna mreža tada brzina pristupa mora biti uvećana za uslugu koja se pruža na istoj.

**6.16. Sigurnost**

Implementacija vatrozida je potrebna na jezgrenoj razini mreže za sve korisnike ili aplikacije koje imaju zahtjeve prema Internetu. Neophodno je da se mreža za slobodan pristup Internetu odvoji od lokalne mreže. Preporuča se korištenje UTM uređaja koji bi podigao sigurnost mreže i dodatno zaštitio korisnike od neželjenih sadržaja sa Interneta.

**6.17. Upravljanje mrežom**

Za upravljanje bežičnom mrežom potrebna je instalacija dediciranog upravljačkog softvera ili implementaciju istoga baziranog na Cloud tehnologiji. Pomoću upravljačkog softvera mora biti omogućeno upravljanje svim aspektima rada bežične mreže, uključujući kontrolu i konfiguraciju pristupnih točaka, definiranja grupa korisnika i načina pristupa, kontrolu pokrivenosti pristupnih točaka i smještaja istih, nadgledanje mrežne statistike pristupnih točaka spojenih na kontroler i upravljanja hotspot lokacijom.

**6.18. Captive portal**

Zadani captive portal definiranog je izgleda i teksta pa se u svrhu kvalitetnije prezentacije Projekta i boljeg korisničkog dojma mora implementirati sukladno zahtjevima Zagrebačke županije. Vizualno captive portal treba sadržavati unaprijed definirani izgled i biti dizajniran koristeći naputke koji će biti dio ugovora.

S tehničke strane captive portal bi trebao biti baziran na HTML5 RWD (responsive-web-design) konceptu.

**6.19. Održavanje**

Korisnik sredstava dužan je *WiFi 4 Smart Green Ring* mrežu održavati aktivnom u periodu od najmanje 24 mjeseca. Svi troškovi održavanja obaveza su Korisnika u čitavom periodu od 24 mjeseca.

**6.20. Licence i dodatni troškovi**

Troškovi hardverskih i softverskih licenci moraju biti uključeni u cijenu Projekta za razdoblje od najmanje 24 mjeseca od dana puštanja u pogon mreže.

**VII. NAČIN PRIJAVE ZA DODJELU POTPORE**

Podnositelj prijave dostavlja sljedeću obveznu dokumentaciju putem sustava za upravljanje natječajima i provedbom projekata „e-prijava“ (u daljnjem tekstu: sustav „e-prijava“):

1. popunjeni prijavni obrazac Županije *(dokument u digitalnom obliku)*,
2. popunjeni prijavni obrazac Županije *(skenirani dokument, potpisan i ovjeren)*,
3. dokaz o ugovorenoj/naručenoj usluzi *(ugovor ili narudžbenica - skenirani dokument)*,
4. Izjavu 1. o načinu financiranja projekta *(skenirani dokument, potpisan i ovjeren) i*
5. Izjavu 2. o nepostojanju dugovanja prema proračunu Županije *(skenirani dokument, potpisan i ovjeren).*

**Podnositelj prijave uz prijavu putem sustava „e-prijave“ obvezan je poslati i original prijavnog obrasca, potpisanog i ovjerenog, u Zagrebačku županiju putem preporučene pošte najkasnije 7 (sedam) dana od dana podnošenja prijave putem sustava „e-prijave“.**

Original prijavnog obrasca dostavlja se na slijedeću adresu:

Zagrebačka županija, Upravni odjel za fondove Europske unije, regionalnu i međunarodnu suradnju, Ulica grada Vukovara 72/VI, 10 000 Zagreb.

Na vanjskom dijelu omotnice valja istaknuti napomenu: **„Prijava na Javni poziv za sufinanciranje razvoja mreže WiFi pristupnih točaka na području Zagrebačke županije u 2020. godini – WiFi 4 Smart Green Ring“**.

Ukoliko original prijavnog obrasca ne bude poslan u predviđenom roku, prijava na javni poziv će se smatrati nevažećom.

**Prijava na ovaj Javni poziv smatra se potpunom u trenutku kada Županija zaprimi original prijavnog obrasca.**

Zagrebačka županija zadržava pravo zatražiti i originale druge dokumentacije dostavljene u skeniranom obliku.

Sva dokumentacija i upute oko Javnog poziva, kao i Upute za korisnike sustava „e-prijave“ nalaze se na službenoj mrežnoj stranici Županije [www.zagrebacka-zupanija.hr](http://www.zagrebacka-zupanija.hr), u rubrici „Natječaji / Javni pozivi / Upravni odjel za fondove Europske unije, regionalnu i međunarodnu suradnju“, pod nazivom „Javni poziv za sufinanciranje razvoja mreže WiFi pristupnih točaka na području Zagrebačke županije u 2020. godini – WiFi 4 Smart Green Ring“.

**VIII. OBVEZA POSTUPANJA SUKLADNO UPUTAMA I TEKSTU JAVNOG POZIVA**

Prijavitelji su obvezni prijavu za dodjelu potpora za sufinanciranje razvoja mreže WiFi pristupnih točaka na području Zagrebačke županije u 2020. godini izraditi sukladno ovim Uputama i tekstu Javnog poziva.

Prijava izrađena suprotno tekstu Javnog poziva i ovim Uputama smatrat će se neprihvatljivom. Isto tako, nepotpune prijave i prijave zaprimljene izvan roka neće se razmatrati.

**IX. PREGLED I OCJENA PRIJAVA**

Pregled pristiglih prijava na javni poziv, kao i prijedlog odluke o dodjeli potpora izradit će Upravni odjel za fondove Europske unije, regionalnu i međunarodnu suradnju.

Na temelju Prijedloga iz st. 1. ove točke Uputa, Župan će donijeti Odluku o odabiru projekata i dodjeli sredstava za sufinanciranje razvoja mreže WiFi pristupnih točaka na području Zagrebačke županije u 2020. godini.

KLASA: 302-02/20-01/03

URBROJ: 238/1-20-01/2-20-03

Zagreb, 12. veljače 2020.g.